Република Србија

Општина Љубовија

Служба рачуноводства

Број: 400- 221 /17-04

07.08.2017. године

**ПРЕДМЕТ: Упутство за припрему предлога ребаланса финансијских планова директних и индиректних корисника буџета Општине Љубовија за 2017. годину**

На основу члана 40, 41, 47 и 63 Закона о буџетском систему („Сл.гласник РС“ број 54/09, 73/10, 101/10, 101/11, 93/12, 62/2013, 63/2013-испр.,108/2013, 142/2014, 68/2015-др.закон, 103/2015 и 99/2016) достављамо Вам Упутство за припрему ребаланса финансијских планова директних и индиректних корисника буџета Општине Љубовија за 2017. годину.

 На основу исказаних потреба појединих корисника буџета да се у оквиру структуре расхода изврше измене на апропријацијама и анализом остварених прихода и извршених расхода за период јануар - јун 2017. године, предлаже се доношење других измена и допуна Одлуке о буџету Општине Љубовија за 2017. годину.

 **Инструкције за израду предлога ребаланса буџета за 2017. годину:**

* **Текући расходи**

 Полазећи од одобрене масе средстава и одобрених апропријација Одлуком о буџету Љубовија за 2017. годину, директни и индиректни корисници буџета Општине треба да сачине предлоге ребаланса финансијских планова водећи рачуна о реалној процени финансијских потреба и извора средстава из којих ће се ове потребе финансирати.

 **Предлози ребаланса не могу прелазити одобрену масу средстава која је корисницима буџета утврђена Одлуком о првим изменама Одлуке о буџету Општине Љубовија за 2017. годину**

 Буџетски корисници су у обавези да преиспитају нормативе потрошње:

* да сагледају сегменте потрошње на којима се може извршити рационализација или постићи уштеда,
* да анализирају расходе који се у текућој години извршавају у већем обиму него што се првобитно планирало,
* да утврде листе расхода на које се може утицати и оних који се безусловно морају испоштовати, анализом потрошње у првих седам месеци текуће године.

Потребно је да се предложени расходи искажу преме очекиваним изворима средстава у складу са чланом 8. Правилника о стандардном класификационом оквиру и контном плану за буџетски систем: приходи из буџета општине и остали приходи индиректних корисника (донације, приходи које индиректни корисници остварују из изворних активности - сопствени приходи). Обавезно је навести све расходе који се планирају из сопствених прихода, с обзиром да је услов за коришћење остварених сопствених прихода планиран расход у буџету из тог извора.

Обавеза Општине Љубовија и свих корисника буџета Општине је да се приликом израде ребаланса буџета придржавају Упутства за припрему буџета локалне власти за 2017. годину са пројекцијама за 2018. и 2019. годину које је доставила служба рачуноводства општине Љубовија.

Напомињемо још једном смернице из Упутства за припрему буџета Општине Љубовија за 2017. годину које се односе на планирање групе 41 тј. економских класификација 411 и 412 су и даље на снази.

* **Коришћење услуга и роба**

Предлози ребаланса финансијских планова директних и индиректних корисника буџета могу да садрже и измене унутар одобрених апропријација на економским класификацијама за робе и услуге, текуће поправке и материјал, уколико су дошли до сазнања да се за поједине обавезе морају планирати средства, а на основу планираних уштеда на оним апропријацијама где је то могуће предложити, с тим да се не угрози извршавање сталних трошкова. Дакле, распоред средстава може бити измењен у оквирима одобрених средстава Одлуком о првим изменама и допунама Одлуке о буџету Општине Љубовија за 2017. годину, у оквиру групе конта 42.

Посебно је приликом планирања ове групе конта потребан крајње реалан приступ и са аспекта Закона о роковима измирења новчаних обавеза у комерцијалним трансакцијама.

**Изузетно, директни и индиректни корисници буџета Општине Љубовија могу поднети захтеве за додатна средства, уколико се створила потреба применом нових или измењених закона и других аката. Обавеза корисника је да се кроз писмено образложење изнесу оправдани разлози уз захтев за додатна средства, ПРАВНИ ОСНОВ постојаности потребе, ефекти које ће активности произвести у наредном периоду.**

* **Капитални издаци**

Уколико постоји потреба да се измени план капиталних издатака и утврђивање приоритета, у односу на усвојени план капиталних издатака у Одлуци о првим изменама и допунама одлуке о буџету Општине Љубовија за 2017. годину, а на основу свеобухватне процене потребно је предложити измене и рангирати капиталне пројекте према приоритетима, у складу са усвојеним документима, водећи рачуна да приоритет у финансирању имају већ започети пројекти, чија је даља реализација оправдана, али све у оквиру износа средстава опредељених буџетском кориснику Одлуком о првим изменама и допунама одлуке о буџету Општине Љубовија за 2017. годину

 **Рокови за доставу предлога финансијских планова**

Директни и индиректни корисници буџетских средстава дужни су да поступајући по свему горе наведеном, најкасније до 28.08.2017. године, доставе тражене податке по економским класификацијама са писаним образложењем, Служби рачуноводства општине Љубовија. **Уколико корисник не достави тражене податке у наведеном року сматраће се да није имао потребе за изменама финансијског плана, дефинисаног Одлуком о првим изменама и допунама одлуке о буџету Општине Љубовија.**

* **Поступак и динамика достављања предлога финансијских планова буџетских корисника**

Предлог финансијског плана корисника буџетских средстава за 2017. годину потребно је израдити према овом Упутству и исти треба да садржи све обрасце који су предвиђени Упутством за припрему буџета за 2017. годину

Предлог финансијског плана треба да садржи писано образложење, да буде потписан од стране одговорног лица корисника буџетских средстава и оверен печатом. Ово упутство и потребне табеле налазе се на интернет страници Општине Љубовија [www.ljubovija.rs](http://www.backapalanka.rs).

С поштовањем,

 ШЕФ РАЧУНОВОДСТВА

 Весна Ракић